50. schôdza NR SR - 2.deň - B. popoludní
Dátum: 2015-04-24
Poslanec: Jurinová, Erika (OĽANO)
Druh vystúpenia: Vystúpenie v rozprave

152. Vážená pani predsedajúca, vážené kolegyne, kolegovia, ak sa dostane krajina do medzinárodne uznávaného média, zvlášť keď ide o malú krajinu, je to zväčša príležitosť na radosť. Bohužiaľ, Slovensko sa každoročne dostáva do dosť známeho a renomovaného média The Economist v súvislosti s korupciou. Najmä v súvislosti s korupciou. A tak, ako tomu bolo aj pred pár týždňami. A práve s korupciou v zdravotníctve. Aj prezident Kiska, aj mnohí iní upozorňovali pána ministra na jeho nečinnosť. Viem, že teraz ste prečítali, pán doktor, stať o tom, čo všetko sa urobilo. Chvalabohu, že sa urobilo, avšak vo verejnosti je naozaj jednoznačne poukazované na nečinnosť tohto rezortu. Dôležité však je, že v minulosti bol pán, teraz minister až priveľmi aktívny a preukázal veľký zmysel nie síce pre zdravotníctvo, ale práve pre politické kšefty v zdravotníctve. Uvediem len dva ilustratívne príklady, ktoré by aj v menej vyspelej krajine stačili na odstúpenie akéhokoľvek ministra. Vrátime sa do roku 2010. Pán Čislák je v tom čase riaditeľom Záchrannej služby v Košiciach, ktorá je štátnou príspevkovou organizáciou. Pripomeňme si, že sme v časoch prvej Ficovej vlády, na sklonku prvej Ficovej vlády, a partnerom Roberta Fica vo vláde je Slovenská národná strana. Pre svoju Záchrannú službu v Košiciach hľadá Viliam Čislák najvýhodnejšiu ponuku právnických služieb. A koho si nevyberie? No, predsa samotného Andreja Danka, ktorý je v tomto období poslaneckým asistentom za SNS a onedlho sa stáva aj prvým podpredsedom SNS, teda koaličného partnera SMER-u. Za právnické služby fakturuje pán Danko Záchrannej službe veľmi zaujímavú sumu. Mesačný paušál viac ako 2-tisíc eur. Je zaujímavé, že najdostupnejšie právnické služby práve pre záchrannú službu v Košiciach sa našli na opačnom konci republiky, v Bratislave. Mimochodom, zmluvu uzavrel Viliam Čislák deň pred Silvestrom, čo tiež o niečom svedčí. Kamarát kšefty a z našich peňazí. Slovenská národná strana so SMER-om vychádza veľmi dobre za prvej vlády a zdá sa, že obojstranne by boli veľmi radi, keby im táto kšeftárska spolupráca vyšla aj po ďalších voľbách. Neustále objavovanie sa Andreja Danka v médiách spriaznených so SMER-om je predzvesťou, že sa budeme mať na čo tešiť. Druhou ukážkou je praktický návod, ako sa pripravujú zlodejiny v zdravotníctve, a síce personálnymi nomináciami do orgánov nemocníc. Všetci dobre vieme, aké osobnosti ministerstvo zdravotníctva vymenovalo do Dozornej rady v Piešťanoch. Ešte okatejšie prípady však môžeme vidieť v iných nemocniciach. Krátko po voľbách v roku 2012 ministerstvo zdravotníctva, kde bol Viliam Čislák štátnym tajomníkom, vymenovalo za predsedu Dozornej rady Stredoslovenského ústavu srdcovo-cievnych chorôb Róberta Riga. No a kto je Róbert Rigo? Je to človek, ktorý v tom čase sedel v Dozornej rade firmy Medical Group. Áno, tej istej firmy, ktorá predala predražené cétečko, predávala predražené cétečko piešťanskej nemocnici. Takisto bol podpredseda predstavenstva českého majiteľa firmy Medical Group, a síce Medical Group Europe, a člen Dozornej rady matky oboch firiem, firmy RK2. Do týchto orgánov Róberta Riga vymenovali majitelia firmy RK2, schovaní v schránke na Cypre a Belize. A v Dozornej rade firmy sedel až do polovice roku 2014. Ministerstvo zdravotníctva tak konalo vo vzácnej zhode s nejakými schránkami na Cypre a Belize, keď pri nominácii do srdcovo-cievneho ústavu dalo dôveru tej istej osobe. A ministrovi to príde úplne normálne, úplne v pohode. Tuto by som si dovolila vlastnícku štruktúru. (Rečníčka zobrala do rúk schému, ukazujúc ju plénu.) Pekná previazanosť, vzájomná previazanosť firiem, o ktorých som hovorila. Po vymenovaní Róberta Riga do Dozornej rady Ústavu srdcových a cievnych chorôb sa začalo firme Medical Group zázračne dariť v obchodovaní s ústavom. Podľa Centrálneho registra zmlúv nemal dovtedy Medical Group s nemocnicou žiadnu zmluvu. Ale tri mesiace po nástupe pána Riga ústav podpisuje s touto firmou zmluvu o nákupe liekov. Neskôr tiež podpísal Ústav srdcových a cievnych chorôb zmluvu s firmou Medical Group na dodávku kardiostimulátorov. Dokopy za státisíce eur. Všetky kardiostimulátory boli od nemeckého výrobcu Biotronic. Tento výrobca má na Slovensku pobočku Biotronic Slovensko, s. r. o., prostredníctvom ktorej dodáva kardiostimulátory aj do ďalších slovenských nemocníc. V prípade ústavu srdcovo-cievnych chorôb to však po nominácii pána Riga už zjavne nešlo a tieto prístroje začala dodávať firma Medical Group, v ktorej orgánoch zas sedel ten istý pán Rigo. Kardiostimulátory sú pomerne drahé prístroje, okolo 30-tisíc za kus, 30-tisíc eur za kus, a tak aj na percentuálnej malej marži sa dá pekne zarobiť. Flagrantný konflikt záujmov. Ale predpokladám, že pán Čislák by zas povedal, že je to obyčajný biznis, tak ako sme ho to počuli povedať pri kauze cétečko. Keď štátne nemocnice v Piešťanoch, v Martine a v Trenčíne nakupujú cétečká za milión eur a v Čechách rovnaké prístroje kupuje nemocnica za polovičnú sumu, je samozrejmé, že ide o biznis. Ale ide o biznis, prepytujem, nenažrancov firiem s politickými konexiami, ktorí sa priživujú na úkor pacientov a všetkých obyvateľov Slovenska. V tomto čase bol práve pán Viliam Čislák druhým najvyššie postaveným čelným predstaviteľom ministerstva zdravotníctva a nesie za toto zodpovednosť. Ako som už povedala pri odvolávaní Pavla Pavlisa, lepra politickej morálky pokračuje a napreduje. Lepru sa po mnohých rokoch výskumu podarilo úspešne liečiť, no je smutné, že Slovensko si s leprou politickej korupcie stále nedáva rady. Len tak mimochodom, za čo odstúpil teraz sám pán Pavlis? Ďakujem pekne.